Markoorsig vir Maart 2018 - AgriOrbit
Home Markets Markoorsig vir Maart 2018
Die prys van geelmielies het in Maart eers ’n oplewing beleef en toe gedaal. Die daling kan toegeskryf word aan die groter as verwagte geskatte opbrengs en die versterking van die rand. Die prys het op R1961/ton gesluit.
Die rand het in Maart verder veld gewen teen die vernaamste wisselkoerse, en einde Maart het die rand teen onderskeidelik R11,84 en R14,57 teenoor die dollar en euro verhandel. Beide verbruikersprysinflasie (VPI) en produsenteprysinflasie (PPI) het in Februarie stadiger gestyg, met onderskeidelik 4% en 4,2%. Die ekonomiese groei vir die vierde kwartaal van 2017, voorgestel deur die BBP, het 1,5% op ’n jaar-tot-jaar grondslag gestyg. Landbou het weereens, soos in die derde kwartaal, ’n groot positiewe bydrae tot die ekonomiese groei gelewer.
Die pryse van B- en C-grade beesvleis het in Maart gedaal, terwyl die prys van A-grade sywaarts beweeg het. Die laaste beskikbare pryse vir Maart was R46,83/kg vir A2, R43,22/kg vir B2 en R40,87/kg vir C2. In die geval van skaapvleis het die prys van A-, B- en C-grade gedaal. A2-, B2- en C2-skaapkarkasse se laaste beskikbare pryse was onderskeidelik R69,73/kg, R60,76/kg en R54,79/kg. In die geval van speendiere het beide die speenkalf- en speenlampryse tot onderskeidelik R34,00/kg en R38,50/kg gedaal. Die pryse van huide en Merino-velle het gedaal, terwyl die prys van Dorper-velle sywaarts beweeg het.
Die aanduider-prys van skoonwol het in Maart gedaal en het tydens die laaste veiling in Maart met 2,5% teenoor die vorige veiling gedaal, maar 5,6% hoër verhandel as die vorige jaar. Die aanduider-prys van sybokhaar het in Maart skerp gestyg en 1,4% hoër verhandel as tydens die vorige veiling en 27,8% hoër as ’n jaar gelede.
Die produsenteprysindeks van melk en eiers het in Februarie gedaal, terwyl die prysindeks van melkprodukte sywaarts beweeg het. Die verbruikersprysindeks van melk, eiers en kaas het tydens dieselfde tydperk effens gestyg.
Previous articleWagpos se Simbras skitter
Next articleGoeie aanvraag na Kalahari Reds